Akutlægehelikopteren har større chance for at redde liv end biler på jorden, viser en rapport fra Dansk Sundhedsinstitut. For eksempel nåede patienter med blodprop i hjertet i gennemsnit 23 minuter hurtigere frem til hospitalet, end de ville have gjort med ambulance. Og kvæstede personer fra trafikuheld blev behandlet 26 minutter hurtigere, end hvis de var blevet transporteret til hospitalet med bil. Det er især patienter i yderkanten af de to regioner, der skal hjælpes. - Vi kan jo se, at akutlægehelikopteren gør en forskel for nogle mennesker i dele af Nordjylland. Især i Thy og på Mors og i dele af Vesthimmerland. Det er der, den primært har haft sine flyvninger, siger regionsrådsformand i Region Nordjylland, Ulla Astman. Helikopteren har som forsøg siden juni 2011 med base i Karup dækket både Region Nordjylland og Region Midtjylland. Foreløbig har den frem til 10. april hjulpet 636 akutte patienter. 511 fra den midtjyske region og 125 fra Region Nordjylland. Regeringen valgte i efteråret ved finanslovforhandlingerne at forlænge forsøgsperioden til juni 2013.
Akutlægehelikopteren, der flyver i Region Nordjylland og Midtjylland er en succes, viser en ny evaluering.